《所思曲寄旷伯逵》
元代·刘崧

我所思兮西山之美人，爱而不见劳我心。美人娟娟隔云林，昔别遗我双南金。

东风吹行云，飘忽在远道。绿发青蛾眉，念此颜色好。

秋风八月芙蓉开，忆君寄书南浦来。芙蓉寒死十月露，忽复寄书重相催。

我行十八滩，滩水流浩浩。青天急雪乱回风，白日惊雷撼崇岛。

上有袅袅之绿萝，下有汎汎之回波。玄猿暝啼江月出，独不见之愁奈何。

愁奈何，风潇潇，山中岁晏不可以远招。雁鸿茫茫隔烟水，杨柳飒飒悲河桥。

愿携双绮罗，赠此远别者。新愁渺如雾，千里不得写。

早晚下南津，预将书报君。江空日暮不可见，望望西山多白云。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。